ועדת הכלכלה, כנסת 24, פרוטוקול מספר 301, 2022-06-29 20:00

מיכאל ביטון: שלום, אנחנו מתחילים המשך דיון ב-20:00 בלילה, במרתון דיונים של חקיקה בוועדת כלכלה על בסיס הסכמות בין קואליציה לאופוזיציה רגע לפני פיזור הכנסת ומה שמכנים ניקוי שולחן, על מנת לייצר רציפות והמשכיות של חוקים טובים וחשובים.

מיכאל ביטון: החוק שלנו עוסק בהצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון - זכות במקרקעין בקבוצת רכישה), התשפ"א-2021, של ח"כ מיכאל מלכיאלי.

מיכאל ביטון: בנסיבות אישיות ומשפחתיות הוא נעדר מכאן ואני דווקא מעריך את חבר הכנסת שגם בשעה העמוסה הזאת יודע לשמור גם על ענייני המשפחה וללכת הביתה.

מיכאל ביטון: אמרתי לו שאנחנו נייצג את עניינו כאילו הוא פה נוכח איתנו.

מיכאל ביטון: מהות החוק הזה בפשטות, אדם שמגיש בקשה לקבלת מענקי עבודה איננו יכול להיות בעל קרקע או נכס מניב עתידי.

מיכאל ביטון: אם יש לו דירה משלו הוא יכול להגיש בקשה למענק, אבל על מגרש שבבעלותו הוא איננו יכול והדבר הזה פוגע למשל בקבוצת רוכשים מחוסרי דיור או קבוצת רכישה שהם בבעלות מגרש עתידי לבית ראשון בחיים, ובשל העובדה שהם הצטרפו לקבוצה כזאת, לא יוכלו לקבל מענקי עבודה, שזה למקבלי השכר הנמוך ביותר.

מיכאל ביטון: מקרה נוסף הוא אדם שקונה מגרש מהמדינה בזול בפריפריה, נגיד 150,000 שקל רבע דונם ומתכוון לבנות עליו 100 מטר שזה בערך 800,000 שקל כל העלות הכוללת, בית הכי צנוע, פחות מדירה הכי זולה במרכז.

מיכאל ביטון: הוא לא יקבל את מענקי העבודה כי יש בבעלותו מגרש, לכן הצעת החוק באה ומסדירה במקור רק את העניין של קבוצת רוכשים, קבוצת רכישה, שזה מושג שונה.

מיכאל ביטון: אולי צריך כן לשים את שני המושגים כי שני המושגים האלה שונים, להסדיר גם למשל לאנשים שהם בעלי מגרש של בנה ביתך.

מיכאל ביטון: החוק עבר אצלנו, חוזר אלינו להכנה לקריאה שנייה ושלישית.

מיכאל ביטון: אנחנו נקריא אותו כפי שהוסכם גם עם משרדי הממשלה ונצביע עליו.

מיכאל ביטון: אחרי שאני הסברתי את החוק, אתם יכולים להקריא אותו פשוט.

מיכאל ביטון: נא להקריא את החוק ולהציג עצמכם לפרוטוקול.

ישי פרלמן: אני מרשות המיסים.

ישי פרלמן: אני אקריא ואסביר.

ישי פרלמן: "(1)(א) לו, לבן זוגו או לילדו הסמוך על שולחנו, זכות במקרקעין, בין בישראל ובין מחוץ לישראל, ובלבד שחלקם בזכות כאמור, יחד, עולה על 50% ושהזכות במקרקעין אינה אחת מהזכויות המפורטות בפסקאות משנה (1) עד (4) שלהלן ובכפוף לתנאים הקבועים בהן ולהוראות פסקת משנה (ב): זה בעצם העתקה של הסעיף הקיים, שבעצם אנחנו מוסיפים פה בפסקאות הבאות את הדירות הנוספות שלא יחשבו כזכות במקרקעין ולא יפסלו אדם ומלקבל את המענק.

ישי פרלמן: קרקע שהתוכנית החלה עליה מייעדת אותה למגורים, ומותרת עליה בניית יחידה אחת בלבד על פי אותה תוכנית, ובלבד שלא עברו חמש שנים מתום שנת המס שבה נרכשה הקרקע; לעניין זה, "תוכנית" – כהגדרתה בחוק התכנון והבנייה, התשכ"ה-1965; פה אנחנו מדברים בעצם על הבנה ביתך.

ישי פרלמן: כמו שהסביר היושב-ראש קודם, אנחנו בעצם נותנים חמש שנים שבהן הוא יוכל לבנות אחרי שהוא רכש את הקרקע.

ישי פרלמן: זאת בעצם קבוצת הרכישה מההצעה של חבר הכנסת מיכאל מלכיאלי, ובעצם אנחנו מאפשרים את זה כל עוד לפי החוזה שבין חברי קבוצת הרכישה, מבקש המענק זכאי לדירה אחת בלבד.

ישי פרלמן: פה בעצם זה קטגוריה נוספת שאנחנו מבקשים להוסיף, שזה בעצם אנשים שהדירה שהם גרים בה לא מוסדרת מבחינה תכנונית כפי שצריך או שהם גרים במשהו שהוא לא דירת מגורים אבל הם גרים על קרקע שהיא לא מאוד גדולה.

ישי פרלמן: האנשים האלה הם בעצם גם אנשים עניים, אנשים שאנחנו רוצים לתמרץ אותם לעבוד ולכן אנחנו נותנים להם בעצם תקופה של חמש שנים להסדיר את המגורים, ובחמש שנים האלה אנחנו ניתן להם מענק, אפילו שזאת לא נחשבת דירת מגורים לפי ההגדרה הרגילה.

ישי פרלמן: בעצם פה אנחנו אומרים שצריך להיות לך זכות אחת, כלומר אם יש לך חמש דירות מגורים, אתה לא זכאי.

ישי פרלמן: אם יש לך חמש קבוצות רכישה שונות שאתה נמצא בהן ואתה זכאי לדירה בכל קבוצת רכישה, אתה גם לא תהיה זכאי.

ישי פרלמן: זה גם נמצא דומה למה שנמצא בחוק היום.

ישי פרלמן: (ג) בפסקה זו – " דירת מגורים" – כהגדרתה בסעיף 9(ג) לחוק מיסוי מקרקעין; "זכות במקרקעין" – כהגדרתה בחוק מיסוי מקרקעין; "חוק מיסוי מקרקעין" – חוק מיסוי מקרקעין (שבח ורכישה), התשכ"ג-1963;

ישי פרלמן: בגלל שבדיני המס אנחנו עובדים על הכנסה שנתית, אנחנו לא יכולים לחתוך משהו באמצע השנה ולכן אנחנו מחילים את זה אחורה, כך שגם בכל שנת 2022 החוק הזה יחול ולא ימנע מאנשים לקבל מענק.

מיכאל ביטון: תודה.

מיכאל ביטון: אני חושב שאנחנו יכולים להצביע.

אביגל כספי: התאריך העברי יתוקן כך שהוא יתאים ל-1 בינואר 2022.

מיכאל ביטון: תודה.

מיכאל ביטון: מי בעד הצעת החוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון), התשפ"ב-2022? אני.

מיכאל ביטון: מי נגד?

מיכאל ביטון: מי נמנע?

מיכאל ביטון: אושר

מיכאל ביטון: אין מתנגדים, אין נמנעים.

מיכאל ביטון: הצעת החוק מאושרת לקריאה שנייה ושלישית בכנסת.

מיכאל ביטון: תודה לכם, לכל אנשי המקצוע שהיום בשעה לילית כזאת אתם איתנו.

מיכאל ביטון: אני מעריך את זה מאוד.

מיכאל ביטון: לילה טוב, אני נועל את הדיון.